CELEX: 32016D0077
Language: bg
Date: 2016-01-18 00:00:00
Title: Решение (ЕС) 2016/77 на Съвета от 18 януари 2016 година за потвърждаване на позицията, която да бъде заета от името на Европейския съюз в рамките на 10-ата Министерска конференция на Световната търговска организация по отношение на въпросите, свързани с конкуренцията при износа и развитието

23.1.2016   
            
            
               BG
            
            
               Официален вестник на Европейския съюз
            
            
               L 16/23
            
         РЕШЕНИЕ (ЕС) 2016/77 НА СЪВЕТА
   от 18 януари 2016 година
   за потвърждаване на позицията, която да бъде заета от името на Европейския съюз в рамките на 10-ата Министерска конференция на Световната търговска организация по отношение на въпросите, свързани с конкуренцията при износа и развитието
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално членове 91 и 100 и член 207, параграф 4 във връзка с член 218, параграф 9 от него,
   като взе предвид предложението на Европейската комисия,
   като има предвид, че:
   
               (1)
            
            
               Съюзът отдава първостепенно значение на функционирането и непрекъснатото укрепване на многостранната търговска система. В това отношение, докато Съюзът си постави за цел да бъде постигнат всеобхватен резултат на 10-ата Министерска конференция на Световната търговска организация (СТО) в Найроби във връзка с кръга преговори от Доха, членовете на СТО постигнаха консенсус само по ограничен набор от въпроси: конкуренцията при износа на селскостопански продукти и свързаните с развитието въпроси от особен интерес за онези членове на СТО, признати като най-слабо развити държави (НСРД).
            
         
               (2)
            
            
               Въвеждането на правила относно използването на мерки за подпомагане на износа на селскостопански продукти е отдавна отправено искане от редица членове на СТО, които имат интерес от осигуряването на равни условия на конкуренция за търговците, и представлява ключов елемент на кръга преговори от Доха. Целта на Съюза на 10-ата Министерска конференция на СТО беше да се постигне всеобхватен и балансиран резултат по отношение на всички форми на подпомагане на износа на селскостопански продукти (т.е. експортни субсидии, експортни кредити, държавни търговски предприятия за износ на селскостопански продукти и продоволствена помощ), без ограничаване само до експортните субсидии, в съответствие с проекта на предложения за договаряне в областта на селското стопанство (TN/AG/W/4/Rev.4), актуализиран със съвместното предложение на Съюза и на редица държави от 16 ноември 2015 г. (JOB/AG/48).
            
         
               (3)
            
            
               Развитието е в центъра на кръга търговски преговори от Доха, като в рамките на СТО се водят активни преговори по няколко въпроса, сред които прилагането на преференциално третиране в полза на доставчиците на услуги от НСРД, преференциалните правила за произход за НСРД и памука.
            
         
               (4)
            
            
               В Решението относно преференциалните правила за произход за най-слабо развитите държави, взето на деветата Министерска конференция на СТО в Бали (WT/MIN(13)/42), се предвижда, че преференциалните правила за произход следва да бъдат възможно най-прозрачни, прости и обективни. Целта на предложението, представено от групата на НСРД (JOB/TNC/53), беше да се постигнат обвързващи резултати във всички области, обхванати от посоченото решение. Като се има предвид съществуващата едностранна схема на Съюза относно преференциалните правила за произход, на 10-ата Министерска конференция на СТО Съюзът подкрепи постигането на такива резултати, които не надхвърлят актуалния амбициозен набор от преференциални правила в Съюза и са обвързващи за всички членове на СТО.
            
         
               (5)
            
            
               Необходимо е да бъде потвърдена позицията, която да бъде заета от името на Европейския съюз в рамките на 10-ата Министерска конференция на СТО по отношение на въпросите, свързани с конкуренцията при износа и развитието,
            
         ПРИЕ НАСТОЯЩОТО РЕШЕНИЕ:
   Член 1
   Потвърждава се позицията, заета от името на Съюза в рамките на 10-ата Министерска конференция на СТО относно решенията на СТО по въпросите, свързани с конкуренцията при износа (WT/MIN(15)/45) и развитието (WT/MIN(15)/46, WT/MIN(15)/47 и WT/MIN(15)/48).
   Член 2
   Настоящото решение влиза в сила в деня на приемането му.
   
      Съставено в Брюксел на 18 януари 2016 година.
      
         
            За Съвета
         
         
            Председател
         
         A.G. KOENDERS